b'\n_START_ARTICLE_\nSpletno dru\xc5\xbebeno omre\xc5\xbeje\n_START_SECTION_\nTipi spletnih dru\xc5\xbebenih omre\xc5\xbeij\n_START_PARAGRAPH_\nNa spletnih dru\xc5\xbebenih omre\xc5\xbejih se uporabniki lahko predstavijo, si oblikujejo svoje dru\xc5\xbebeno omre\xc5\xbeje ter ustvarijo ali ohranjajo stike z drugimi . Tak\xc5\xa1na spletna mesta so lahko poslovno obarvana (npr. LinkedIn.com), romanti\xc4\x8dno usmerjena (npr. Friendster.com), namenjena deljenju  skupnih interesov (npr. Myspace.com), namenjena \xc5\xa1tudentskemu dru\xc5\xbeenju (npr. Facebook na za\xc4\x8detku) ali vsem (npr. Facebook danes).  Tako kot si zunaj tega virtualnega sveta oblikujemo razli\xc4\x8dne interesne skupine, kategoriziramo ljudi glede na to, kaj imamo z njimi skupnega ipd., je tudi na spletu zgodba enaka. Bistvena je le o\xc4\x8ditna preprostost ohranjanja in navezovanja stikov z ljudmi z razli\xc4\x8dnih koncev sveta in z razli\xc4\x8dnimi interesi, ki jih v ogromnem in neomejenem realnem svetu morda ne bi niti opazili._NEWLINE_Kak\xc5\xa1ne tipe dru\xc5\xbebenih omre\xc5\xbeij bomo zasledili, je odvisno od tega, kako se do njih dostopa (npr. prek mobilnega telefona) ter glede na to, kak\xc5\xa1ne interaktivne storitve nam ponujajo. \xc4\x8ce je neko spletno dru\xc5\xbebeno omre\xc5\xbeje specializirano za prenos in ogled video vsebin kot npr. YouTube, bomo tam redko na\xc5\xa1li \xc5\xa1e kaj drugega, saj gre za omre\xc5\xbeje, ki je vsebinsko specializirano za video vsebine. Ve\xc4\x8dinoma pa je vsem spletnim dru\xc5\xbebenim omre\xc5\xbejem skupna mo\xc5\xbenost dodajanja komentarjev uporabnikov, obstajajo pa tudi tak\xc5\xa1na, kjer lahko posameznik z nekaj znaki napi\xc5\xa1e kraj\xc5\xa1i blog \xe2\x80\x93 t. i. mikroblog (npr. Twitter).\n_START_SECTION_\nZgodovina\n_START_PARAGRAPH_\nMo\xc5\xbenost, da ra\xc4\x8dunalni\xc5\xa1ko mre\xc5\xbeenje omogo\xc4\x8di nove oblike ra\xc4\x8dunalni\xc5\xa1ko posredovanih dru\xc5\xbebenih interakcij, je bila znana \xc5\xbee zgodaj. Prizadevanja o podpori spletnih dru\xc5\xbebenih omre\xc5\xbeij skozi ra\xc4\x8dunalni\xc5\xa1ko posredovano komunikacijo so se za\xc4\x8dela v mnogih zgodnjih spletnih storitvah, vklju\xc4\x8dno z Usenet, ARPANET, LISTSERV in storitvah oglasne deske (BBS). \xc5\xa0tevilne prototipne lastnosti spletnih dru\xc5\xbebenih omre\xc5\xbeij pa so prav tako bile prisotne v spletnih storitvah, kot so America Online, Prodigy in CompuServe._NEWLINE_Zgodnja dru\xc5\xbebena mre\xc5\xbeenja se na svetovnem spletu pojavijo v obliki spletnih skupnosti, kot so Theglobe.com (1995) , Geocities (1994) in Tripod.com (1995). Mnoge teh z mnogo spletnih strani je za\xc4\x8delo razvijati naprednej\xc5\xa1e funkcije, ki uporabniku olaj\xc5\xa1ajo iskanje in urejanje prijateljev. Ta novej\xc5\xa1a generacija dru\xc5\xbebenih spletnih strani je zacvetela s pojavom Makeoutclub-a leta 2000, ki mu je leta 2002 sledil  Friendster in kmalu postal del internetnega mainstreama. Leto pozneje mu sledita MySpace in LinkedIn, in nazadnje \xc5\xa1e Bebo. Potrditev porasta popularnosti strani dru\xc5\xbebenih omre\xc5\xbeij pa je z letom 2005 pomenil podatek, da je imel MySpace ve\xc4\x8d ogledov kot Google._NEWLINE_Facebook, ustanovljen leta 2004, je od takrat postal najve\xc4\x8dje spletno dru\xc5\xbeabno omre\xc5\xbeje na svetu. Poleg njega pa dandanes \xc5\xbee skoraj vsaka druga stran uporablja \xc5\xa1irok nabor modelov dru\xc5\xbebenega mre\xc5\xbeenja.\n_START_SECTION_\nOsnovne zna\xc4\x8dilnosti spletnih dru\xc5\xbebenih omre\xc5\xbeij\n_START_PARAGRAPH_\nZgradba virtualnih prostorov vsekakor omogo\xc4\x8da in namiguje na nekatere vrste interakcij, ravno tako kot na na\xc5\xa1e interakcije vpliva arhitektura fizi\xc4\x8dnih prostorov. Arhitekture spletnih dru\xc5\xbebenih omre\xc5\xbeij zajemajo strukturo, obliko in organizacijo, razlikujejo pa se lahko glede na njihov namen in razvijajo\xc4\x8do se tehnologijo. Nekatera omre\xc5\xbeja imajo tako omejen dostop do oblikovanja profila oz. podobe, nekatera pa na primer druga\xc4\x8dna pravila glede tega, kdo lahko na\xc5\xa1 profil vidi ._NEWLINE_Za spletno mre\xc5\xbeenje so zna\xc4\x8dilne konvencionalne funkcije. Najpogosteje morajo uporabniki ustvariti svoj profil, ki vsebuje razli\xc4\x8dne informacije o njih. Seveda pa lahko na svoj spletni  oz. podobo nalo\xc5\xbeijo tudi svoje slike, objavijo svoj blog, i\xc5\xa1\xc4\x8dejo druge uporabnike s podobnimi interesi ter zbirajo in delijo seznam stikov. Dodatek uporabni\xc5\xa1kih profilov pa je mesto, kjer so komentarji prijateljev in drugih uporabnikov. Za varstvo uporabnikove zasebnosti imajo [dru\xc5\xbebena omre\xc5\xbeja] navadno ukaze, ki omogo\xc4\x8dajo uporabniku, da si sam nastavi, kdo lahko vidi njihov profil, jih kontaktira, doda na seznam stikov ipd._NEWLINE_V zadnjih letih je prav tako mnogim razli\xc4\x8dnim organizacijam postalo skupno ustvarjanje profilov, za promoviranje lastnih produktov in storitev._NEWLINE_Nekatera spletna omre\xc5\xbeja imajo \xc5\xa1e dodatne funkcije, kot npr.: mo\xc5\xbenost ustvarjanja skupin, ki imajo skupne interese in pripadnosti, mo\xc5\xbenost nalaganja in predvajanja video datotek ter mo\xc5\xbenost razpravljanja v forumih. Nenazadnje pa je postalo popularno tudi mobilno dru\xc5\xbebeno mre\xc5\xbeenje, ki dodatno poenostavi konstantno povezovanje uporabnikov spletnih omre\xc5\xbeij, saj za to ne potrebujejo ve\xc4\x8d zgolj ra\xc4\x8dunalnika, obenem pa so lahko \xc2\xbbv stiku\xc2\xab\xc2\xa0s svojimi prijatelji na vsakem koraku.\n_START_SECTION_\nRazlika med elektronskimi dru\xc5\xbebenimi omre\xc5\xbeji in tradicionalnimi dru\xc5\xbebenimi omre\xc5\xbeji\n_START_PARAGRAPH_\nNajo\xc4\x8ditnej\xc5\xa1a razlika med elektronskim dru\xc5\xbebenim omre\xc5\xbejem, ki vsebuje ra\xc4\x8dunalni\xc5\xa1ko posredovane komunikacije in s "face-to-face" komunikacijo ustvarjenim tradicionalnim dru\xc5\xbebenim omre\xc5\xbejem je fizi\xc4\x8dna.  Nepotrebnost fizi\xc4\x8dne bli\xc5\xbeine je odlika elektronskega dru\xc5\xbebenega omre\xc5\xbeja, a pomanjkljivost tradicionalnega dru\xc5\xbebenega omre\xc5\xbeja. Teoreti\xc4\x8dno naj bi ta porast popularnosti spletnih dru\xc5\xbebenih omre\xc5\xbeij obenem pomenila manj\xc5\xa1o osebnost v dru\xc5\xbebenih interakcijah (manj neposrednih stikov) in izjemno ohlapne odnose, pa vendar v praksi temu ni tako, saj lahko posameznik s pomo\xc4\x8djo tovrstnih strani (Facebook, Twitter, LinkedIn ipd.) enostavneje ohranja prijateljske vezi ali pa celo zgradi nove. Dru\xc5\xbebena omre\xc5\xbeja tako nikakor ne pomenijo posameznikove izolacije od realnega sveta, ali beg pred realnim v virtualni svet, temve\xc4\x8d so njegove spletne prijateljske in (po)znanske mre\xc5\xbee le dodaten pripomo\xc4\x8dek h gradnji realnih (tradicionalnih) dru\xc5\xbebenih mre\xc5\xbe.\n_START_SECTION_\nSlabosti spletnih dru\xc5\xbebenih omre\xc5\xbeij\n_START_PARAGRAPH_\nPoleg vseh pozitivnih lastnostih in doprinosov spletnih dru\xc5\xbebenih omre\xc5\xbeij, pa je treba omeniti tudi nekatere slabosti le-teh. Kot pri vsaki drugi _NEWLINE_spletni aplikaciji ali storitvi tudi pri spletnih dru\xc5\xbebenih omre\xc5\xbejih naletimo na morebitne zlorabe in neprijetnosti. Najpogostej\xc5\xa1e in najbolj problemati\xc4\x8dno je vpra\xc5\xa1anje zasebnosti. Uporabniki v svojem spletnem profilu oz. podobi namre\xc4\x8d objavijo svoje osebne podatke, ki jih nepridipravi lahko zlorabijo (npr. kraja identitete). Pojavijo se vpra\xc5\xa1ljivo pristni profili, celo dvojni profili, la\xc5\xbeni profili in informacije ipd. Problem pa je, da ko enkrat objavimo informacije na internetu, jih je skoraj nemogo\xc4\x8de popolnoma izbrisati. Krivcev za ogro\xc5\xbeanje uporabnikove zasebnosti pa je ve\xc4\x8d. Uporabniki lahko nenazadnje objavijo zasebne informacije, ki jih spletna stran nezadostno zavaruje in tako omogo\xc4\x8di tretji strani, da prosto uporablja objavljeno na dru\xc5\xbebenih omre\xc5\xbejih v razli\xc4\x8dne namene. V\xc4\x8dasih nam niti za\xc5\xa1\xc4\x8dita z geslom ne pomaga. Hote ali ne na\xc5\xa1i podatki kmalu postanejo dostopni vsem poznanim in neznanim uporabnikom interneta.  _NEWLINE_Poleg zlorabe osebnih podatkov in posameznikove zasebnosti pa bomo na straneh spletnih dru\xc5\xbebenih omre\xc5\xbeij zasledili \xc5\xa1e vsaj dva druga tipa zlorab: t. i. \xc2\xbbtrolling\xc2\xab\xc2\xa0(=\xc4\x8dustvena zloraba; \xc5\xbealjenje in nor\xc4\x8devanje) ter\xc2\xa0\xc2\xbbspletno teroriziranje\xc2\xab.\n_START_SECTION_\nTrendi\n_START_PARAGRAPH_\nNenehno razvijajo\xc4\x8da se uporabnost tehnologije in nove uporabnikove zahteve povzro\xc4\x8dajo pojavljanje dru\xc5\xbebenih mre\xc5\xbe \xc5\xbee skoraj na vseh mo\xc5\xbenih elektronskih napravah. Uporabnik je upo\xc5\xa1tevan v vseh ozirih in vedno prispeva svoj dele\xc5\xbe v teh interaktivno usmerjenih aplikacijah, obenem pa ga ni\xc4\x8d ve\xc4\x8d ne omejuje (ne \xc4\x8das ne prostor niti finan\xc4\x8dno stanje).'